Gregorius Episcopus serv. serv. Dei, charissimo filio Hugoni Cluniac. abb. Justa sanctaque religioni profutura poscentibus aurem nos oportet benevolam commodare, quatenus et petentes remedia sperata reperiant et ecclesiis monasteriisque destitutis debita non desit sollicitudo compassioque pastoris. Proinde Gigniacensis monasterii (quod proprium Beati Petri apostolorum principis esse dignoscitur), monachi nostræ miserationis sperantes auxilium id monasterium et religionis quæ olim excellentissima habebatur, nunc propter abbatum præpositorumque remissiorem sollicitudinem, penitus amisisse vigorem, et temporalibus etiam omnino destitutum esse subsidiis, lacrymabiliter conquesti sunt. Quibus miseriis propellendis, ipsi quoque monachi quæ medicina possit adhiberi suggerentes, multis supplicationibus nobis institerunt, ut tuæ vigilantiæ præfatum monasterium debeamus commendare, quo per providentiæ tuæ studium quæ aliorum somnolentia deperiit religio reviviscat, et corporalibus item Domino auxiliante suffragiis renovetur et crescat. Igitur tibi Hugoni charissimo sanctæ Rom. ecclesiæ filio reverendissimo, videlicet Cluniacensis monasterii abbati, prædictum Gigniense monasterium committentes, hujus nostræ præceptionis authoritate præcipimus, annuimus, atque concedimus ut ab hac præsenti die quandiu vixeris, illud prout Domino miserante volueris, ordinandi, regendi, corrigendi, commutandique cum omnibus suis pertinentiis liberam potestatem habeas. Postquam autem tu desideratam longi laboris mercedem a Christo recepturus, Domino vocante, ab hoc mundo transieris: omnesque successores tuos talem in præfato Gigniensi monasterio potestatem habere volumus et hanc authoritate roboramus, scilicet ut nullus ibidem abbas eligatur aut ordinetur nisi vel ipse Cluniacensis abbas affuerit, eumque approbaverit, vel per legatum suum secundum timorem Dei assensum præbuerit. Si quis autem Regum, Imperatorum, Ducum, Comitum, seu quælibet magna vel parva persona hujus nostri præcepti sanctionem violaverit, et infringere ausus fuerit, donec tibi aut tuis successoribus satisfecerit, dignamque pœnitentiam egerit, eum a sacro sancto corpore Domini velut sacrilegum removemus et apostolica authoritate prohibemus. Datum Lateranis quinto idus decembris per manus Petri Sanctæ Romanæ eccles. presbyteri cardinalis ac Bibliothecarii, anno quarto Pontificatus Domini Gregorii papæ septimi. Indict. decima quarta. Bene valete.